text: енергия ITER за висши служители (член 6, параграф 7, буква г) от Споразумението ITER);- командировани от Евратом в Международната организацията по термоядрена енергия ITER (член 7, параграф 2 от Споразумението ITER);- наемани пряко от Международната организацията по термоядрена енергия ITER чрез назначаване от генералния директор на Международната организация по термоядрена енергия ITER (член 7, параграфи 2 и 4б от Споразумението ITER);- номинирани от Евратом за представители в надзорния комитет на дейностите от широкообхватния подход и в проектните комитети на дейностите от широкообхватния подход (членове 3 и 5 от Споразумението за широкообхватен подход);- номинирани от надзорния комитет за служители в секретариата (член 4 от Споразумението за широкообхватен подход);- командировани от Евратом да работят по дейностите от широкообхватния подход, т.е. като членове на екипите по проектите или като ръководители на проектите (член 6 от Споразумението за широкообхватен подход);б) В съответствие с член 12 от Споразумението ITER Швейцария е съгласна Споразумението за привилегиите и имунитетите на Международната организация по термоядрена енергия ITER за съвместно изпълнение на проекта ITER (ITER-API, приложение III) да се прилага по отношение на нея в съответствие с член 24 от ITER-API. Швейцария е съгласна също така привилегиите и имунитетите от Споразумението за широкообхватен подход да се прилагат на нейната територия в съответствие с член 13 и член 14, параграф 5 от Споразумението за широкообхватен подход.Приложения от I до III представляват неразделна част от настоящото писмо.Ако трябва да бъдат изменени Споразумението ITER, Споразумението за широкообхватен подход или ITER-API, към които има позовавания в настоящата размяна на писма, Евратом трябва да се консултира с швейцарските органи. За всяко изменение, което би се отразило върху задълженията на Швейцария, се изисква официално съгласие, преди изменението да влезе в сила за Швейцария.Това съгласувано разширяване на обхвата, за да бъде включена Швейцария, се прилага временно от датата на отговора на Комисията на настоящото писмо. Прилагането на настоящата размяна на писма остава временно докато швейцарският парламент разреши разширяването на обхвата на съдържанието му за Швейцария. Швейцария уведомява Евратом за приключването на швейцарската вътрешна процедура на одобрение. Датата на приемане на посоченото уведомление от Евратом представлява влизането в сила на размяната на писма. Прилагането по отношение на Швейцария на различните споразумения, посочени в настоящото писмо, приключва, ако Швейцария престане да бъде член на Европейското съвместно предприятие за ITER и развитието на термоядрената енергия.Евратом уведомява Международната организация по термоядрена енергия ITER и правителството на Япония за настоящото писмо относно прилагането от Швейцария на Споразумението ITER и Споразумението за широкообхватен подход.Искрено ваш,Bernhard MarfurtНачалник на мисията на ШвейцарияПРИЛОЖЕНИЕ IСпоразумение за създаване на Международна организация по термоядрена енергия ITER за съвместно изпълнение на проекта ITER(Текстът на Споразумението за създаване на Международна организация по термоядрена енергия ITER за съвместно изпълнение на проекта ITER [1] не е възпроизведен тук)ПРИЛОЖЕНИЕ IIСпоразумение между Европейската общност за атомна енергия и правителството на Япония за съвместно изпълнение на дейностите на базата на по-широк подход в областта на изследванията на енергията от термоядрен синтез(Текстът на Споразумението между Европейската общност за атомна енергия и правителството на Япония за съвместно изпълнение на дейностите на базата на по-широк подход в областта


text: на изследванията на енергията от термоядрен синтез [1] не е възпроизведен тук)ПРИЛОЖЕНИЕ IIIСпоразумение за привилегиите и имунитетите на Международната организация по термоядрена енергия ITER за съвместно изпълнение на проекта ITER(Текстът на Споразумението за привилегиите и имунитетите на Международната организация по термоядрена енергия ITER за съвместно изпълнение на проекта ITER [1] не е възпроизведен тук)Б. Писмо от Европейската общност за атомна енергияУважаеми господине,Настоящото е въз основа на Ваше писмо от 5 ноември 2007 г., което гласи:"Уважаеми г-н комисар,Имам честта да Ви уведомя, че швейцарските органи са взели предвид съдържанието на решението на Съвета на ЕС от 25 септември 2006 г. (12731/06) относно сключването на Споразумение за създаване на Международна организация по термоядрена енергия ITER за съвместно изпълнение на проекта ITER, както и на решението на Съвета от 30 януари 2007 г. (5455/07) за сключване на Споразумение между правителството на Япония и Европейската общност за атомна енергия (Евратом) за съвместно изпълнение на дейностите на базата на по-широк подход в областта на изследванията на енергията от термоядрен синтез.Конфедерация Швейцария ("Швейцария") е съгласна да прилага Споразумението за създаване на Международна организация по термоядрена енергия ITER за съвместно изпълнение на проекта ITER (Споразумение ITER, приложение I) и Споразумението между Евратом и правителството на Япония за съвместно изпълнение на дейностите на базата на по-широк подход в областта на изследванията на енергията от термоядрен синтез (Споразумение за широкообхватен подход, приложение II) на своята суверенна територия съгласно съответно член 21 от Споразумението ITER и член 26 от Споразумението за широкообхватен подход. Прилагането на тези споразумения от Швейцария представлява продължение на съществуващите ѝ ангажименти по отношение на изследванията в областта на термоядрената енергия по смисъла на член 3, параграф 3 от Споразумението за сътрудничество между Евратом и Швейцария от 14 септември 1978 г. в областта на управляемия ядрен синтез и физиката на плазмата. Освен това то представлява приложение на интензивното сътрудничество в областта на научните и техническите изследвания съгласно Споразумението за участие в седмите рамкови програми на Европейската общност и на Евратом.Относно прилагането на тези споразумения по отношение на Швейцария, Евратом и Швейцария са постигнали взаимно съгласие по следните точки:a) Граждани на Швейцария с пълни граждански права могат при същите условия както гражданите на държавите-членки на ЕС да бъдат:- номинирани от Евратом за представители в съвета на Международната организация по термоядрена енергия ITER (член 6, параграф 1 от Споразумението ITER);- номинирани от съвета на Международната организация по термоядрена енергия ITER за висши служители (член 6, параграф 7, буква г) от Споразумението ITER);- командировани от Евратом в Международната организацията по термоядрена енергия ITER (член 7, параграф 2 от Споразумението ITER);- наемани пряко от Международната организацията по термоядрена енергия ITER чрез назначаване от генералния директор на Международната организация по термоядрена енергия ITER (член 7, параграфи 2 и 4б от Споразумението ITER);- номинирани от Евратом за представители в надзорния комитет на дейностите от широкообхватния подход и в проектните комитети на дейностите от широкообхватния подход (членове 3 и 5 от Споразумението за широкообхватен подход);- номинирани от надзорния комитет за служители в секретариата (член 4 от Споразумението за широкообхватен подход);- командировани от Евратом да

type: contracts

jurisdiction: EU


text: работят по дейностите от широкообхватния подход, т.е. като членове на екипите по проектите или като ръководители на проектите (член 6 от Споразумението за широкообхватен подход);б) В съответствие с член 12 от Споразумението ITER Швейцария е съгласна Споразумението за привилегиите и имунитетите на Международната организация по термоядрена енергия ITER за съвместно изпълнение на проекта ITER (ITER-API, приложение III) да се прилага по отношение на нея в съответствие с член 24 от ITER-API. Швейцария е съгласна също така привилегиите и имунитетите от Споразумението за широкообхватен подход да се прилагат на нейната територия в съответствие с член 13 и член 14, параграф 5 от Споразумението за широкообхватен подход.Приложения от I до III представляват неразделна част от настоящото писмо.Ако трябва да бъдат изменени Споразумението ITER, Споразумението за широкообхватен подход или ITER-API, към които има позовавания в настоящата размяна на писма, Евратом трябва да се консултира с швейцарските органи. За всяко изменение, което би се отразило върху задълженията на Швейцария, се изисква официално съгласие, преди изменението да влезе в сила за Швейцария.Това съгласувано разширяване на обхвата, за да бъде включена Швейцария, се прилага временно от датата на отговора на Комисията на настоящото писмо. Прилагането на настоящата размяна на писма остава временно докато швейцарският парламент разреши разширяването на обхвата на съдържанието му за Швейцария. Швейцария уведомява Евратом за приключването на швейцарската вътрешна процедура на одобрение. Датата на приемане на посоченото уведомление от Евратом представлява влизането в сила на размяната на писма. Прилагането по отношение на Швейцария на различните споразумения, посочени в настоящото писмо, приключва, ако Швейцария престане да бъде член на Европейското съвместно предприятие за ITER и развитието на термоядрената енергия.Евратом уведомява Международната организация по термоядрена енергия ITER и правителството на Япония за настоящото писмо относно прилагането от Швейцария на Споразумението ITER и Споразумението за широкообхватен подход".С настоящото имам честта да изразя съгласието на Европейската общност за атомна енергия с това писмо.Моля приемете, уважаеми господине, моите най-дълбоки почитания.От името на Европейската общност за атомна енергия,Janez Potočnik[1] ОВ L 358, 16.12.2006 г., стр. 62.[1] ОВ L 246, 21.9.2007 г., стр. 34.[1] ОВ L 358, 16.12.2006 г., стр. 82.--------------------------------------------------ПРИЛОЖЕНИЕ II--------------------------------------------------


text:
 23.3.2022
 BG
 Официален вестник на Европейския съюз
 L 95/158
 МЕЖДУНАРОДНО СПОРАЗУМЕНИЕ
 между Европейския съюз, от една страна, и Грузия, от друга страна, относно участието на Грузия в програмата на Съюза „Хоризонт Европа“ — рамкова програма за научни изследвания и иновации“
 Европейската комисия (наричана по-нататък „Комисията“), от името на Европейския съюз,
 от една страна,
 и
 Грузия (наричана по-нататък „Грузия“),
 от друга страна,
 наричани по-нататък „страните“,
 КАТО ИМАТ ПРЕДВИД, че в протокол III към Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (1), за рамково споразумение между Европейския съюз и Грузия относно общите принципи за участие на Грузия в програми на Съюза (наричан по-нататък „протокол III“) се предвижда конкретните условия и ред, свързани с участието на Грузия във всяка специфична програма, по-специално за дължимата финансова вноска и процедурите за отчитане и оценка, да се определят със споразумение между Европейската комисия и компетентните органи на Грузия въз основа на критериите, установени в рамките на съответните програми;
 КАТО ИМАТ ПРЕДВИД, че програмата на Европейския съюз „Хоризонт Европа“ — рамкова програма за научни изследвания и иновации“ (наричана по-нататък „програма „Хоризонт Европа“), бе създадена с Регламент (ЕС) 2021/695 на Европейския парламент и на Съвета (2);
 КАТО ВЗЕМАТ ПРЕДВИД усилията на Европейския съюз да ръководи действията, като обедини усилията си с тези на своите международни партньори, за справяне с глобалните предизвикателства в съответствие с плана за действие в полза на хората, планетата и благоденствието в Програмата на ООН „Да преобразим света: програма до 2030 г. за устойчиво развитие“, и като отчитат факта, че научните изследвания и иновациите са ключови фактори и основни инструменти за основан на иновации устойчив растеж, за икономическа конкурентоспособност и привлекателност;
 КАТО ПРИЗНАВАТ общите принципи, залегнали в Регламент (ЕС) 2021/695;
 КАТО ОТЧИТАТ целите на обновеното европейско научноизследователско пространство, насочени към изграждане на общо научно-технологично пространство, към създаване на единен пазар за изследвания и иновации, към насърчаване и улесняване на сътрудничеството между университетите и обмена на най-добри практики и привлекателни научноизследователски кариери, към улесняване на презграничната и междусекторната мобилност на изследователите, към насърчаване на свободното движение на научни знания и иновации и зачитането на академичната свобода и свободата на научните изследвания, към подпомагане на научното образование и комуникационните дейности и насърчаване на конкурентоспособността и привлекателността на участващите икономики, както и че асоциираните държави са ключови партньори в това начинание;
 КАТО ПОДЧЕРТАВАТ ролята на европейските партньорства за справяне с някои от най-спешните предизвикателства, пред които е изправена Европа, чрез съгласувани инициативи за научни изследвания и иновации, които допринасят значително за онези приоритети на Европейския съюз в областта на научните изследвания и иновациите, които изискват критична маса и дългосрочна визия, както и значението на участието на асоциираните държави в тези партньорства;
 КАТО СЕ СТРЕМЯТ да създадат взаимноизгодни условия за откриване на достойни работни места, за укрепване и подкрепа на екосистемите за иновация на страните чрез подпомагане на предприятията да въвеждат иновации и да се разрастват на пазарите на страните, както и чрез улесняване на възприемането и внедряването на иновации, включително


text:
на дейности за изграждане на капацитет, и на тяхната достъпност;
 КАТО ПРИЗНАВАТ, че реципрочното участие в програмите за научни изследвания и иновации следва да осигури взаимни ползи, като същевременно отчитат, че страните си запазват правото да ограничават или поставят условия за участие в своите програми за научни изследвания и иновации, в това число конкретно във връзка с действия, които са свързани с техни стратегически активи или интереси, както и с тяхната независимост или сигурност;
 КАТО ВЗЕМАТ ПРЕДВИД общите цели, ценности и силни връзки на страните в областта на научните изследвания и иновациите, установени в миналото чрез Споразумението за асоцииране по програмата „Хоризонт 2020“, и като признават общото желание на страните за по-нататъшно развитие, укрепване, стимулиране и разширяване на техните отношения и сътрудничеството в тази област,
 СЕ СПОРАЗУМЯХА ЗА СЛЕДНОТО:
 Член 1
 Обхват на сътрудничеството
 1. Грузия участва като асоциирана държава и допринася за всички части на Рамковата програма за научни изследвания и иновации „Хоризонт Европа“ (наричана по-нататък програма „Хоризонт Европа“), предвидена в член 4 от Регламент (ЕС) 2021/695 и изпълнявана чрез специфичната програма, създадена с Решение (ЕС) 2021/764 (3), в техните най-актуални версии, и чрез финансова вноска към Европейския институт за иновации и технологии.
 2. Регламент (ЕС) 2021/819 на Европейския парламент и на Съвета (4) и Решение (ЕС) 2021/820 (5), в техните най-актуални версии, се прилагат по отношение на участието на грузински правни субекти в общностите на знание и иновации.
 Член 2
 Ред и условия за участие в програма „Хоризонт Европа“
 1. Грузия участва в програма „Хоризонт Европа“ в съответствие с условията, предвидени в Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, както и в протокол III към Споразумението за асоцииране за рамково споразумение между Европейския съюз и Грузия относно общите принципи за участие на Грузия в програми на Съюза и при реда и условията, предвидени в настоящото споразумение, в правните актове по член 1 от настоящото споразумение, както и във всички други разпоредби, отнасящи се до изпълнението на програма „Хоризонт Европа“, в техните най-актуални версии.
 2. Освен ако е предвидено друго в реда и условията по параграф 1 от настоящия член, включително в изпълнение на член 22, параграф 5 от Регламент (ЕС) 2021/695, установените в Грузия правни субекти може да участват в непреки действия по програма „Хоризонт Европа“ при условия, равностойни на приложимите за установените в Европейския съюз правни субекти, включително зачитането на ограничителните мерки на Европейския съюз (6).
 3. Преди да вземе решение за това дали правните субекти, установени в Грузия, отговарят на условията за участие в действие, свързано със стратегически активи или интереси на Европейския съюз, както и с неговата независимост или сигурност, съгласно член 22, параграф 5 от Регламент (ЕС) 2021/695, Комисията може да поиска конкретна информация или гаранции, като:
 а)
 информация за това дали на установените в Европейския съюз правни субекти е бил или ще бъде предоставен реципрочен достъп до съществуващи и планирани програми и проекти на Грузия, равностойни на съответното действие по програма „Хоризонт Европа“;
 б)
 информация за


text:
това дали Грузия разполага с национален механизъм за скрининг на инвестициите и с гаранции, че органите на Грузия ще докладват на Комисията и ще провеждат консултации с нея всеки път, когато при прилагането на такъв механизъм са получили информация за планирани чуждестранни инвестиции/поглъщане от страна на субект, установен или контролиран извън Грузия, на грузински правен субект, който е получил финансиране по програма „Хоризонт Европа“ за действия, свързани със стратегически активи и интереси на Европейския съюз, както и с неговата независимост и сигурност, при условие че Комисията предостави на Грузия списък на съответните правни субекти, установени в Грузия, с които е подписала споразумения за безвъзмездна помощ; и
 в)
 гаранции, че нито един от резултатите, технологиите, услугите и продуктите, разработени в рамките на съответните действия от правни субекти, установени в Грузия, не подлежи на ограничения при износа им за държави — членки на ЕС, по време на действието и в продължение на четири години след неговото приключване. Грузия ще споделя на годишна база актуален списък на адресатите на национални ограничения върху износа по време на действието и в продължение на четири години след неговото приключване.
 4. Установените в Грузия правни субекти може да участват в дейности на Съвместния изследователски център (СИЦ) при ред и условия, равностойни на приложимите за установените в Европейския съюз правни субекти, освен ако са необходими ограничения, целящи да се гарантира съгласуваност с обхвата на участие вследствие на прилагането на параграфи 2 и 3 от настоящия член.
 5. Когато Европейският съюз изпълнява програмата „Хоризонт Европа“ чрез прилагане на членове 185 и 187 от Договора за функционирането на Европейския съюз, Грузия и грузинските правни субекти могат да участват в правните структури, създадени по силата на тези разпоредби, при спазване на правните актове на Европейския съюз, които са били или ще бъдат приети за създаването на посочените правни структури.
 6. Представителите на Грузия имат право да участват като наблюдатели в комитета, посочен в член 14 от Решение (ЕС) 2021/764, без право на глас и по точки от дневния ред, които засягат Грузия.
 Представителите на Грузия не присъстват по време на гласуването в посочените комитети. Резултатът от него се съобщава на Грузия.
 Участието, посочено в настоящия параграф, е в същата форма, включително процедурите за получаване на информация и документация, като приложимата за представителите на държавите — членки на Европейския съюз.
 7. Правата на Грузия на представителство и участие в Комитета за европейското научноизследователско пространство и подгрупите в него са същите като правата на асоциираните държави.
 8. Представителите на Грузия имат право да участват като наблюдатели в управителния съвет на JRC, без право на глас. При спазване на това условие такова участие се урежда от същите правила и процедури, които се прилагат към представителите на държавите — членки на Европейския съюз, включително правото на изказване и процедурите за получаване на информация и документация във връзка с въпрос, който засяга Грузия.
 9. Грузия може да участва в консорциум за европейска научноизследователска инфраструктура (ERIC) в съответствие с Регламент (ЕО) No 723/2009 на Съвета (7), в неговата най-актуална версия, и с правния акт за създаване на


text:
ERIC.
 10. Пътните и дневните разходи, извършени от представителите и експертите от Грузия за целите на тяхното участие като наблюдатели в работата на комитета, посочен в член 14 от Решение (ЕС) 2021/764, или в други заседания, свързани с изпълнението на програма „Хоризонт Европа“, се възстановяват от Европейския съюз на същото основание и в съответствие с процедурите, приложими за представителите на държавите — членки на Европейския съюз.
 11. В рамките на съществуващите разпоредби страните полагат всички усилия да улесняват свободното движение и пребиваване на учените, които участват в дейностите, обхванати от настоящото споразумение, както и да улесняват презграничното движение на стоки и услуги, предназначени за използване в такива дейности.
 12. Грузия предприема всички необходими мерки, съобразно случая, за да гарантира, че стоките и услугите, закупени в Грузия или внесени в Грузия, които са частично или изцяло финансирани съгласно споразуменията за безвъзмездна помощ и/или договорите, сключени за осъществяване на дейностите в съответствие с настоящото споразумение, са освободени от мита, вносни мита и други приложими в Грузия фискални мерки, включително ДДС.
 Член 3
 Финансова вноска
 1. Участието на Грузия или грузински правни субекти в програма „Хоризонт Европа“ се обуславя от финансовия принос на Грузия към програмата и свързаните с нея разходи за управление, изпълнение и оперативни разходи съгласно общия бюджет на Европейския съюз (наричан по-нататък „бюджет на Съюза“).
 2. Финансовата вноска е под формата на сума, състояща се от:
 а)
 оперативна вноска; и
 б)
 такса за участие.
 3. Финансовата вноска е под формата на годишно плащане, извършвано на един транш, дължимо най-късно през месец май.
 4. Оперативната вноска покрива оперативните разходи и разходите за подкрепа на програмата и допълва, както по отношение на бюджетните кредити за поети задължения, така и на бюджетните кредити за плащания, сумите, записани в окончателно приетия бюджет на Съюза за програма „Хоризонт Европа“, включително всички предоставени отново бюджетни кредити, съответстващи на отменени бюджетни задължения съгласно член 15, параграф 3 от Регламент (ЕС, Евратом) 2018/1046 на Европейския парламент и на Съвета (8), в неговата най-актуална версия (наричан по-нататък „Финансов регламент“), и увеличени с външните целеви приходи, които не произтичат от финансови вноски по програма „Хоризонт Европа“ от други донори (9).
 За външните целеви приходи, разпределени за програма „Хоризонт Европа“ на основание на член 3, параграф 1 от Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (10), това увеличение съответства на годишните бюджетни кредити, посочени в документите, придружаващи проектобюджета по отношение на програма „Хоризонт Европа“.
 5. Първоначалната оперативна вноска се основава на алгоритъм за вноските, определен като съотношението на брутния вътрешен продукт (БВП) на Грузия по пазарни цени към БВП на Европейския съюз по пазарни цени. БВП по пазарни цени, които ще бъдат приложени, се определят от специализираните служби на Комисията въз основа на най-актуалните налични статистически данни за изчисления на бюджета през годината, предхождаща годината, в която се дължи годишното плащане. Корекциите на този алгоритъм за вноските са посочени в приложение I.
 6. Първоначалната оперативна вноска се изчислява, като коригираният алгоритъм за вноските се


text:
прилага спрямо първоначалните бюджетни кредити за поети задължения, записани в бюджета на Европейския съюз, окончателно приет за съответната година за финансиране на програма „Хоризонт Европа“, увеличени в съответствие с параграф 4 от настоящия член.
 7. Таксата за участие е 4 % от годишната първоначална оперативна вноска, изчислена в съответствие с параграфи 5 и 6 от настоящия член, и се въвежда поетапно, както е посочено в приложение I. Таксата за участие не подлежи на корекции със задна дата.
 8. Първоначалната оперативна вноска за година N може да бъде коригирана съответно нагоре или надолу със задна дата в течение на една или повече последващи години въз основа на поетите бюджетни задължения по бюджетните кредити за поети задължения за тази година N, увеличени в съответствие с параграф 4 от настоящия член, въз основа на изпълнението им чрез правни задължения и на тяхната отмяна. Подробни разпоредби за прилагането на настоящия член се съдържат в приложение I.
 9. Европейският съюз предоставя на Грузия информация във връзка с нейното финансово участие, която е включена в информацията за бюджета, счетоводството, изпълнението и оценката, предоставена на органите на Европейския съюз по бюджета и по освобождаване от отговорност във връзка с изпълнението на бюджета по програмата „Хоризонт Европа“. Тази информация се предоставя при надлежно спазване на правилата на Европейския съюз и на Грузия за поверителност и защита на данните, без да се засяга информацията, която Грузия има право да получи съгласно приложение III.
 10. Всички вноски на Грузия или плащания от Европейския съюз, както и изчисляването на дължимите или подлежащите на получаване суми, се извършват в евро.
 Член 4
 Механизъм за автоматична корекция
 1. Прилага се механизъм за автоматична корекция на първоначалната оперативна вноска на Грузия за година N, коригирана в съответствие с член 3, параграф 8, и се изчислява през година N+2. Той се основава на резултатите от дейността на Грузия и грузинските правни субекти по частите на програмата „Хоризонт Европа“, които се изпълняват чрез безвъзмездни средства, отпуснати по състезателна процедура, финансирани от бюджетни кредити за поети задължения от година N, увеличени в съответствие с член 3, параграф 4.
 Размерът на автоматичната корекция се изчислява въз основа на разликата между:
 а)
 първоначалните суми на правните задължения за безвъзмездни средства, отпуснати по състезателна процедура, за които са сключени споразумения с Грузия или с грузински правни субекти, финансирани от бюджетни кредити за поети задължения за година N, увеличени в съответствие с член 3, параграф 4; и
 б)
 съответната оперативна вноска за година N, платена от Грузия, коригирана съгласно член 3, параграф 8, с изключение на разходите, различни от разходи за мерки, финансирани от бюджетни кредити за поети задължения от година N, увеличени в съответствие с член 3, параграф 4.
 2. Когато сумата, посочена в параграф 1, независимо дали тази сума е положителна или отрицателна величина, надвишава 8 % от съответната първоначална оперативна вноска, коригирана съгласно член 3, параграф 8, първоначалната оперативна вноска на Грузия за година N се коригира. Сумата, която Грузия дължи или която трябва да получи като допълнителна вноска или намаление на вноската на Грузия съгласно механизма за


text:
автоматична корекция, е сумата, надвишаваща този праг от 8 %. Сумата под този праг от 8 % няма да бъде вземана предвид при изчисляване на допълнителната вноска, която е дължима или която ще бъде компенсирана.
 3. Подробни правила относно механизма за автоматична корекция се съдържат в приложение I.
 Член 5
 Реципрочност
 1. Правните субекти, установени в Европейския съюз, могат да участват в програми и проекти на Грузия, които са равностойни на програмата „Хоризонт Европа“, в съответствие със законодателството на Грузия.
 2. В приложение II се съдържа неизчерпателен списък на равностойните програми и проекти на Грузия.
 3. Финансирането от Грузия на правни субекти, установени в Съюза, е подчинено на законодателството на Грузия, уреждащо функционирането на програмите и проектите за научни изследвания и иновации. Когато не е осигурено финансиране, установените в Съюза правни субекти могат да участват със собствени средства.
 Член 6
 Отворена наука
 Страните взаимно популяризират и насърчават практиките на отворената наука в своите програми и проекти в съответствие с правилата на програма „Хоризонт Европа“ и законодателството на Грузия.
 Член 7
 Мониторинг, оценка и докладване
 1. Без да се засягат отговорностите на Комисията, на Европейската служба за борба с измамите (OLAF) и на Европейската сметна палата, свързани с мониторинга и оценката на програма „Хоризонт Европа“, участието на Грузия в програмата е предмет на непрекъснат мониторинг на партньорски начала от страна на Комисията и Грузия.
 2. Правилата относно доброто финансово управление, включително финансовия контрол, събирането на вземания и други мерки за борба с измамите във връзка с финансирането от Европейския съюз съгласно настоящото споразумение, се съдържат в приложение III.
 Член 8
 Съвместен комитет за научни изследвания и иновации ЕС—Грузия
 1. С настоящото споразумение се създава Съвместен комитет за научни изследвания и иновации ЕС—Грузия (наричан по-нататък „Съвместен комитет ЕС—Грузия“). Задачите на Съвместния комитет ЕС—Грузия включват:
 а)
 оценка, анализ и преглед на изпълнението на настоящото споразумение, по-специално:
 i)
 участието и резултатите от дейността на правните субекти от Грузия в програма „Хоризонт Европа“;
 ii)
 нивото на (взаимна) отвореност към правните субекти, установени във всяка от страните, за участие в програми и проекти на другата страна;
 iii)
 прилагането на механизма за финансова вноска и механизма за автоматична корекция в съответствие с членове 3 и 4;
 iv)
 обмен на информация и разглеждане на всички възможни въпроси във връзка с използването на резултатите, включително правата върху интелектуалната собственост;
 б)
 обсъждане, по искане на някоя от страните, на ограниченията, прилагани или планирани от страните, върху достъпа до техните съответни програми за научни изследвания и иновации, включително по-специално за действия, свързани с техните стратегически активи или интереси, както и с тяхната независимост или сигурност;
 в)
 проучване на начини за подобряване и развитие на сътрудничеството;
 г)
 съвместно обсъждане на бъдещите насоки и приоритети на политиките, свързани с изследванията и иновациите и с планирането на научни изследвания от общ интерес; и
 д)
 обмен на информация, наред с другото във връзка с ново законодателство, решения или национални програми за научни изследвания и иновации, които са от значение за прилагането на настоящото споразумение.
 2. Съвместният комитет ЕС—Грузия, който се състои от представители на Европейския


text:
съюз и на Грузия, приема свой процедурен правилник.
 3. Съвместният комитет ЕС—Грузия може да реши да създаде ad hoc работни групи/консултативни органи на експертно равнище, които да го подпомагат при изпълнението на настоящото споразумение.
 4. Съвместният комитет ЕС—Грузия заседава най-малко веднъж годишно и, когато това се налага от особени обстоятелства, по искане на някоя от страните. Европейският съюз и правителството на Грузия се редуват да организират заседанията и да бъдат техни домакини.
 5. Съвместният комитет ЕС—Грузия работи непрекъснато чрез обмен на относима информация чрез всякакви средства за комуникация, по-специално във връзка с участието/резултатите от дейността на правните субекти от Грузия. При необходимост Съвместният комитет ЕС—Грузия може да осъществява дейността си писмено.
 Член 9
 Заключителни разпоредби
 1. Настоящото споразумение влиза в сила на датата, на която страните по него са се уведомили взаимно за приключването на вътрешните процедури, необходими за тази цел.
 2. Настоящото споразумение се прилага от 1 януари 2021 г. То остава в сила толкова време, колкото е необходимо за приключването на всички проекти, действия, дейности или части от тях, финансирани по програма „Хоризонт Европа“, всички действия, необходими за защита на финансовите интереси на Европейския съюз и всички финансови задължения, произтичащи от изпълнението на настоящото споразумение между страните.
 3. Европейският съюз и Грузия могат временно да прилагат настоящото споразумение в съответствие със своите вътрешни процедури и законодателство. Временното прилагане започва на датата, на която страните са се уведомили взаимно за приключването на вътрешните процедури, необходими за тази цел.
 4. В случай че Грузия уведоми Комисията, която действа от името на Европейския съюз, че няма да приключи вътрешните си процедури, необходими за влизането в сила на настоящото споразумение, настоящото споразумение престава да се прилага временно от датата, на която Комисията получи посоченото уведомление, която ще бъде датата на преустановяване за целите на настоящото споразумение.
 5. Прилагането на настоящото споразумение може да бъде спряно от Европейския съюз в случай на частично или пълно неплащане на финансовата вноска, дължима от Грузия по силата на настоящото споразумение.
 В случай на неплащане, което може значително да застраши изпълнението и управлението на програма „Хоризонт Европа“, Комисията изпраща официално напомнително писмо. Когато в срок от 20 работни дни от официалното напомнително писмо не бъде извършено плащане, Комисията уведомява Грузия за спирането на прилагането на настоящото споразумение чрез официално уведомително писмо, което поражда действие 15 дни след получаването му от Грузия.
 В случай че прилагането на настоящото споразумение бъде спряно, правните субекти, установени в Грузия, няма да отговарят на условията за участие в процедури за възлагане, които все още не са приключили към момента, от който спирането започне да поражда действие. Процедура за възлагане се счита за приключена, когато в резултат на тази процедура са поети правни задължения.
 Спирането не засяга правните задължения, поети по отношение на установени в Грузия правни субекти, преди спирането да е започнало да поражда действие. Настоящото споразумение продължава да се прилага по отношение на такива правни задължения.
 Европейският съюз незабавно уведомява Грузия, след като целият размер на дължимата финансова вноска бъде получен от Европейския съюз. Спирането се отменя незабавно от момента на


text:
това уведомление.
 Считано от датата на отмяна на спирането правните субекти от Грузия отново отговарят на условията за участие в процедури за възлагане, започнали след тази дата, и в процедури за възлагане, започнали преди тази дата, за които сроковете за подаване на заявленията не са изтекли.
 6. Всяка от страните може да прекрати настоящото споразумение по всяко време с писмено уведомление, с което информира за намерението си да го прекрати. Прекратяването поражда действие три календарни месеца след датата, на която писменото уведомление стигне до своя получател. Датата, на която прекратяването поражда действие, е датата на прекратяване за целите на настоящото споразумение.
 7. Когато настоящото споразумение престане да се прилага временно в съответствие с параграф 4 от настоящия член или бъде прекратено в съответствие с параграф 6 от настоящия член, страните се договарят, че:
 а)
 проектите, действията, дейностите или частите от тях, по отношение на които са били поети правни задължения по време на временното прилагане и/или след влизането в сила на настоящото споразумение и преди настоящото споразумение да престане да се прилага или да бъде прекратено, продължават до приключването им съгласно условията, предвидени в настоящото споразумение;
 б)
 годишната финансова вноска за година N, в която настоящото споразумение престава да се прилага временно или бъде прекратено, се изплаща изцяло в съответствие с член 3. Оперативната вноска за година N се коригира в съответствие с член 3, параграф 8 и в съответствие с член 4 от настоящото споразумение. Платената такса за участие за година N не се коригира; и
 в)
 след годината, през която настоящото споразумение престава да се прилага временно или бъде прекратено, първоначалните оперативни вноски, платени за годините, през които се е прилагало настоящото споразумение, се коригират в съответствие с член 3, параграф 8 и се коригират автоматично в съответствие с член 4 от настоящото споразумение.
 Страните уреждат по взаимно съгласие всички други последици от прекратяването или от преустановяването на временното прилагане на настоящото споразумение.
 8. Настоящото споразумение може да бъде изменяно само писмено по взаимно съгласие на страните. Измененията влизат в сила при спазване на същата процедура като тази, приложима за влизането в сила на настоящото споразумение.
 9. Приложенията към настоящото споразумение съставляват неразделна част от него.
 Настоящото споразумение се съставя в два екземпляра на английски и грузински език, като всеки текст е еднакво автентичен. При разлики в тълкуването предимство има текстът на английски език.
 Съставено в Брюксел на 7 декември 2021 година в 2 оригинални екземпляра на английски и грузински език.
 За Комисията, от името на Европейския съюз,
 Мария ГАБРИЕЛ
 Комисар по въпросите на иновациите, научните изследвания, културата, образованието и младежта
 За Грузия,
 д-р Mikheil CHKHENKELI
 Министър на образованието и науката
 (1) ОВ L 261, 30.8.2014 г., стр. 4.
 (2) Регламент (ЕС) 2021/695 на Европейския парламент и на Съвета от 28 април 2021 г. за създаване на Рамковата програма за научни изследвания и иновации „Хоризонт Европа“, за определяне на нейните правила за участие и разпространение на резултатите и за отмяна на регламенти (ЕС) No 1290/2013 и (ЕС) No 1291/2013 (ОВ L 170, 12.5.2021 г., стр. 1).
 (3) Решение


text:
(ЕС) 2021/764 на Съвета от 10 май 2021 г. за създаване на специфична програма за изпълнение на Рамковата програма за научни изследвания и иновации „Хоризонт Европа“ и за отмяна на Решение 2013/743/ЕС (ОВ L 167 I, 12.5.2021 г., стр. 1).
 (4) Регламент (ЕС) 2021/819 на Европейския парламент и на Съвета от 20 май 2021 г. относно Европейския институт за иновации и технологии (преработен текст) (ОВ L 189, 28.5.2021 г., стр. 61).
 (5) Решение (ЕС) 2021/820 на Европейския парламент и на Съвета от 20 май 2021 година относно Стратегическата иновационна програма на Европейския институт за иновации и технологии (EIT) за периода 2021—2027 г.: стимулиране на таланта и капацитета на Европа за иновации и за отмяна на Решение No 1312/2013/ЕС (ОВ L 189, 28.5.2021 г., стр. 91).
 (6) Ограничителните мерки на ЕС се приемат на основание на член 29 от Договора за Европейския съюз или член 215 от Договора за функционирането на Европейския съюз.
 (7) Регламент (ЕО) No 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (OB L 206, 8.8.2009 г., стр. 1).
 (8) Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) No 1296/2013, (ЕС) No 1301/2013, (ЕС) No 1303/2013, (ЕС) No 1304/2013, (ЕС) No 1309/2013, (ЕС) No 1316/2013, (ЕС) No 223/2014 и (ЕС) No 283/2014 и на Решение No 541/2014/ЕС и за отмяна на Регламент (ЕС, Евратом) No 966/2012 (ОВ L 193, 30.7.2018 г., стр. 1).
 (9) Това включва по-специално средствата от Инструмента на Европейския съюз за възстановяване, създаден с Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (ОВ L 433 I, 22.12.2020 г., стр. 23.).
 (10) ОВ L 433 I, 22.12.2020 г., стр. 23.
 ПРИЛОЖЕНИЕ I
 Правила относно финансовата вноска на Грузия по програма „Хоризонт Европа“ (2021—2027 г.)
 I. Изчисляване на финансовата вноска на Грузия
 1.
 Финансовата вноска на Грузия по програма „Хоризонт Европа“ се определя на годишна база пропорционално на сумата, налична през дадената година в бюджета на Съюза за бюджетни кредити за поети задължения, необходими за управлението, изпълнението и функционирането на програма „Хоризонт Европа“, увеличени в съответствие с член 3, параграф 4 от настоящото споразумение.
 2.
 Таксата за участие, предвидена в член 3, параграф 7 от настоящото споразумение, се внася поетапно, както следва:
 —
 2021 г.: 0,5 %;
 —
 2022 г.: 1 %;
 —
 2023 г.: 1,5 %;
 —
 2024 г.: 2 %;
 —
 2025 г.: 2,5 %;
 —
 2026 г.: 3 %;
 —
 2027 г.: 4 %.
 3.
 В съответствие с член 3, параграф 5 от настоящото споразумение първоначалната оперативна вноска, която трябва да бъде платена от Грузия за участието ѝ в програма „Хоризонт Европа“, ще бъде изчислена за съответните финансови години чрез прилагане на корекция на алгоритъма за вноските.
 Корекцията на алгоритъма за вноските е:
 Коригиран алгоритъм за вноските = Алгоритъм за


text:
вноските × Коефициент
 Коефициентът, използван за горното изчисление за коригиране на алгоритъма за вноските, е 0,12.
 4.
 В съответствие с член 3, параграф 8 от настоящото споразумение първата корекция, свързана с изпълнението на бюджета за година N, се извършва през година N+1, когато първоначалната оперативна вноска за година N се коригира нагоре или надолу с разликата между:
 a)
 коригираната вноска, изчислена чрез прилагане на алгоритъма за вноските, коригиран за година N към сумата от:
 i.
 размера на поетите бюджетни задължения въз основа на бюджетни кредити за поети задължения, разрешени за година N в рамките на гласувания бюджет на Европейския съюз, и на предоставени отново бюджетни кредити, съответстващи на отменени бюджетни задължения; и
 ii.
 всички бюджетни кредити за поети задължения, основани на външни целеви приходи, които не са резултат от финансови вноски по програма „Хоризонт Европа“ от други донори и които са били налични в края на година N (1). За външните целеви приходи, разпределени по програма „Хоризонт Европа“ съгласно член 3, параграф 1 от Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (2), годишните индикативни суми в програмирането на МФР се използват за целите на изчисляване на коригираната вноска.
 б)
 и първоначалната оперативна вноска от година N.
 Считано от година N+2 и през всяка следваща година, докато всички бюджетни задължения, финансирани от бюджетни кредити за поети задължения от година N, увеличени в съответствие с член 3, параграф 4 от настоящото споразумение, бъдат изплатени или отменени, и най-късно 3 години след края на програма „Хоризонт Европа“, Съюзът изчислява корекция на оперативната вноска за година N, като намалява оперативната вноска на Грузия със сумата, получена чрез прилагане на коригирания алгоритъм за вноските за година N към отменените всяка година бюджетни задължения по поети задължения от година N, финансирани от бюджета на Съюза или от предоставени отново бюджетни кредити за отменени бюджетни задължения.
 Ако бъдат отменени сумите, произтичащи от външни целеви приходи за година N (за да се включат бюджетните кредити за поети задължения и — за сумите съгласно Регламент (ЕС) 2020/2094 на Съвета — годишните индикативни суми в програмирането на МФР), които не произтичат от финансови вноски по програма „Хоризонт Европа“ от други донори, оперативната вноска на Грузия се намалява със сумата, получена чрез прилагане на алгоритъма за вноските, коригиран за година N, към отменената сума.
 II. Автоматична корекция на оперативната вноска на Грузия
 1.
 За изчисляването на автоматичната корекция, посочена в член 4 от настоящото споразумение, се прилагат следните условия:
 a)
 „безвъзмездни средства, отпуснати по състезателна процедура“ означава безвъзмездни средства, отпуснати чрез конкурси, при които крайните бенефициери могат да бъдат идентифицирани към момента на изчисляване на автоматичната корекция. Изключва се финансова подкрепа за трети страни по смисъла на член 204 от Финансовия регламент;
 б)
 когато е подписано правно задължение с консорциум, сумите, използвани за установяване на първоначалните суми на правното задължение, са кумулативните суми, разпределени на бенефициери — грузински правни субекти, в съответствие с индикативната разбивка на бюджета по споразумението за отпускане на безвъзмездни средства;


text:
в)
 всички суми на правни задължения, съответстващи на безвъзмездни средства, отпуснати по състезателна процедура, се установяват с помощта на електронната система на Европейската комисия eCorda и се извличат втората сряда от месец февруари на година N+2;
 г)
 „разходи, различни от разходи за мерки“ означава разходи по програмата, различни от безвъзмездни средства, отпуснати по състезателна процедура, включително разходи за подкрепа, специфична за програмата администрация, други действия (3);
 д)
 сумите, разпределени на международни организации като правни субекти — крайни бенефициери (4), се смятат за разходи, различни от разходи за мерки.
 2.
 Механизмът се прилага, както следва:
 a)
 автоматичните корекции за година N във връзка с изпълнението на бюджетни кредити за поети задължения за година N, увеличени в съответствие с член 3, параграф 4 от настоящото споразумение, се прилагат през година N+2 въз основа на данните за година N и година N+1 от e-Corda, посочени в точка II, параграф 1, буква в) от настоящото приложение, след като всички корекции в съответствие с член 3, параграф 8 от настоящото споразумение са били приложени към вноската на Грузия по програма „Хоризонт Европа“. Разглежданата сума ще бъде сумата на отпуснатите по състезателна процедура безвъзмездни средства, за които са налични данни, към момента на изчисляване на корекцията.
 б)
 считано от година N+2 до 2029 г. сумата на автоматичната корекция се изчислява за година N, като се взема разликата между:
 i.
 общия размер на безвъзмездните средства, отпуснати по състезателна процедура, разпределени на Грузия или грузински правни субекти като поети задължения по бюджетните кредити за година N; и
 ii.
 сумата на коригираната оперативна вноска за Грузия за година N, умножена по съотношението между:
 A.
 сумата на безвъзмездните средства, отпуснати по състезателна процедура, за бюджетните кредити за поети задължения за година N, увеличени в съответствие с член 3, параграф 4 от настоящото споразумение; и
 Б.
 общата сума на всички разрешени бюджетни кредити за поети задължения за година N, включително разходите, различни от разходи за мерки.
 III. Плащане на финансовата вноска на Грузия, плащане на направените корекции върху оперативната вноска на Грузия и плащане на автоматичната корекция, приложима за оперативната вноска на Грузия
 1.
 Комисията съобщава на Грузия възможно най-скоро и най-късно при отправяне на първата покана за внасяне на средства за финансовата година следната информация:
 a.
 сумите на бюджетните кредити за поети задължения в бюджета на Съюза, окончателно приети за въпросната година за бюджетните редове, покриващи участието на Грузия в програма „Хоризонт Европа“, увеличени, ако е приложимо, в съответствие с член 3, параграф 4 от настоящото споразумение;
 б.
 сумата на таксата за участие, посочена по член 3, параграф 7 от настоящото споразумение;
 в.
 от година N+1 на изпълнението на програма „Хоризонт Европа“ — изпълнението на бюджетните кредити за поети задължения, съответстващи на бюджетна година N, увеличени в съответствие с член 3, параграф 4 от настоящото споразумение и нивото на отменени бюджетни задължения;
 г.
 за частта от програма „Хоризонт Европа“, за която такава информация е необходима за изчисляване на автоматичната корекция — нивото на поетите задължения в полза на правните субекти от Грузия, с разбивка според съответната година на бюджетните кредити,


text:
и съответното общо ниво на поети задължения.
 Въз основа на своя проектобюджет Комисията предоставя прогнозна информация за следващата година по букви а) и б) възможно най-скоро и най-късно до 1 септември на финансовата година.
 2.
 Най-късно през април на всяка финансова година Комисията отправя към Грузия покана за внасяне на средства, съответстващи на нейната вноска съгласно настоящото споразумение.
 Във всяка покана за внасяне на средства се предвижда плащането на вноската на Грузия да се извърши не по-късно от 30 дни след отправянето на поканата.
 За първата година от изпълнението на настоящото споразумение Комисията отправя еднократна покана за внасяне на средства в срок от 60 дни от подписването на настоящото споразумение.
 3.
 Всяка година, считано от 2023 г., поканата за внасяне на средства отразява също и размера на автоматичната корекция, приложима за платената за година N-2 оперативна вноска.
 Поканата за внасяне на средства, отправена най-късно през април, може също така да включва и корекции на финансовата вноска, платена от Грузия за изпълнението, управлението и функционирането на предишни рамкови програми за научни изследвания и иновации, в които Грузия е участвала.
 За всяка от финансовите години 2028, 2029 и 2030 сумата, произтичаща от приложената автоматична корекция към оперативните вноски, платени през 2026 г. и 2027 г. от Грузия, или от корекциите, направени в съответствие с член 3, параграф 8 от настоящото споразумение, ще бъде дължима на Грузия или от Грузия.
 4.
 Грузия заплаща финансовата си вноска съгласно настоящото споразумение в съответствие с точка III) от настоящото приложение. При липса на плащане от страна на Грузия до падежа Комисията изпраща официално напомнително писмо.
 Всяко закъсняло плащане на финансовата вноска води до плащане на лихва за забава, дължима от Грузия върху неплатената сума от датата на падежа.
 Лихвеният процент за дължимите суми, неплатени до датата на падежа, е процентът, прилаган от Европейската централна банка за нейните основни операции по рефинансиране, публикуван в серия C на Официален вестник на Европейския съюз, в сила на първия календарен ден от месеца, в който се пада падежът, завишен с един и половина процентни пункта.
 (1) Това включва по-специално средствата от Инструмента на Европейския съюз за възстановяване, създаден с Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (ОВ L 433 I, 22.12.2020 г., стр. 23.).
 (2) ОВ L 433 I, 22.12.2020 г., стр. 23.
 (3) Други действия включват по-специално обществените поръчки, наградите, финансовите инструменти, преките действия на Съвместния изследователски център, абонаменти (ОИСР, Eureka, IPEEC, IEA, ...), експерти (оценители, мониторинг на проекти) и др.
 (4) Разходите за международните организации се смятат за разходи, различни от разходи за мерки, само ако международните организации са крайни бенефициери. Тази разпоредба не се прилага, когато международната организация е координатор на проект (който разпределя средства към други координатори).
 ПРИЛОЖЕНИЕ II
 Неизчерпателен списък на равностойните програми и проекти на Грузия
 Програмите и проектите, съдържащи се в следния неизчерпателен списък, се разглеждат като равностойни на програма „Хоризонт Европа“ в Грузия:
 —
 Програма за фундаментални изследвания (FR) —


text:
администрирана от националната научна фондация „Шота Руставели“ на Грузия;
 —
 Програма за приложни изследвания (AR) — администрирана от националната научна фондация „Шота Руставели“ на Грузия;
 —
 Изследване с участието на сънародници, пребиваващи в чужбина (DI) — администрирано от националната научна фондация „Шота Руставели“ на Грузия.
 ПРИЛОЖЕНИЕ III
 Добро финансово управление
 Защита на финансовите интереси и събиране на вземания
 Член 1
 Прегледи и одити
 1. В съответствие с приложимите актове на една или повече институции или органи на Съюза и както е предвидено в съответните споразумения и/или договори, Европейският съюз има право да извършва технически, научни, финансови или други видове прегледи и одити на помещенията на всяко физическо лице, пребиваващо в Грузия, или правен субект, установен в Грузия, които получават финансиране от Европейския съюз, както и на всяка пребиваваща или установена в Грузия трета страна, която участва в изпълнението на финансиране от Съюза. Такива прегледи и одити може да се извършват от представители на институциите и органите на Европейския съюз, по-специално на Европейската комисия и Европейската сметна палата, или от други лица, упълномощени от Европейската комисия.
 2. Представителите на институциите и органите на Европейския съюз, по-специално на Европейската комисия и Европейската сметна палата, и другите лица, упълномощени от Европейската комисия, трябва да имат подходящ достъп до обектите, материалите и документите (както на електронен, така и на хартиен носител) и до цялата информация, необходима за извършването на такива одити, включително правото да получат хартиено/електронно копие и извлечения от всеки документ или съдържанието на всеки носител на данни, притежавани от одитираното физическо или юридическо лице или от одитираната трета страна.
 3. Грузия не възпрепятства представителите и другите лица, посочени в параграф 2, да влизат в Грузия, нито създава особени пречки пред правото им на достъп до помещенията във връзка с изпълнението на техните задължения по настоящия член.
 4. Прегледите и одитите може да се извършват и след спиране на прилагането на настоящото споразумение съгласно член 9, параграф 5, след преустановяване на временното прилагане или след прекратяването на споразумението, при условията, предвидени в приложимите актове на една или повече институции или органи на Европейския съюз, и както е предвидено в съответните споразумения и/или договори във връзка с всяко правно задължение за изпълнение на бюджета на Европейския съюз, поето от Европейския съюз преди датата, на която поражда действие спирането на прилагането на настоящото споразумение съгласно член 9, параграф 5, преустановяването на временното прилагане или прекратяването на настоящото споразумение.
 Член 2
 Борба с нередности, измами и други престъпления, които засягат финансовите интереси на Съюза
 1. Европейската комисия и Европейската служба за борба с измамите (OLAF) са упълномощени да извършват административни разследвания, включително проверки и инспекции на място, на територията на Грузия. Тези разследвания се извършват в съответствие с реда и условията, предвидени в приложимите актове на една или повече институции на Съюза.
 2. Компетентните грузински органи информират Европейската комисия или OLAF в разумен срок за всеки станал им известен факт или подозрение във връзка с нередност, измама или друга незаконна дейност, засягаща финансовите интереси на Съюза.
 3. Проверки и инспекции на място може да се извършват


text:
в помещенията на всяко физическо лице, пребиваващо в Грузия, или на всеки правен субект, установен в Грузия, които получават финансиране от Съюза, както и в помещенията на всяка пребиваваща или установена в Грузия трета страна, която участва в изпълнението на финансиране от Съюза.
 4. Проверките и инспекциите на място се подготвят и извършват от Европейската комисия или OLAF в тясно сътрудничество с компетентния грузински орган, определен от правителството на Грузия. Определеният орган бива уведомяван предварително и в разумен срок за предмета, целта и правното основание на проверките и инспекциите, за да може да окаже съдействие. За тази цел в проверките и инспекциите на място може да участват длъжностни лица на компетентните органи на Грузия.
 5. По искане на компетентните органи на Грузия проверките и инспекциите на място може да се извършват съвместно с Европейската комисия или OLAF.
 6. Служителите на Комисията и служителите на OLAF имат достъп до цялата информация и документация, включително до компютърните данни, относно съответните операции, които са необходими за правилното провеждане на проверките и инспекциите на място. Те могат по-специално да копират относимите документи.
 7. Когато физическото лице, правният субект или друга трета страна се противопоставят на дадена проверка или инспекция на място, органите на Грузия, като действат в съответствие с националните правила и разпоредби, оказват съдействие на Европейската комисия или OLAF, за да им осигурят възможност да изпълнят задължението си за извършване на проверка или инспекция на място. Това съдействие включва вземането на подходящи предохранителни мерки съгласно националното законодателство, по-специално с цел защита на доказателствата.
 8. Европейската комисия или OLAF информират компетентните органи на Грузия за резултатите от тези проверки и инспекции. По-конкретно, Европейската комисия или OLAF докладват във възможно най-кратък срок на компетентните органи на Грузия всеки станал им известен в хода на проверката или инспекцията на място факт или съмнение във връзка с нередност.
 9. Без да се засяга прилагането на грузинското наказателно право, Европейската комисия може да налага административни мерки и санкции на юридически или физически лица от Грузия, които участват в изпълнението на програма или дейност в съответствие със законодателството на Европейския съюз.
 10. За целите на правилното прилагане на настоящия член Европейската комисия или OLAF и компетентните органи на Грузия редовно обменят информация и, по искане на някоя от страните по настоящото споразумение, провеждат консултации помежду си.
 11. За да се улеснят ефективното сътрудничество и обменът на информация с OLAF, Грузия определя звено за контакт.
 12. Обменът на информация между Европейската комисия или OLAF и компетентните органи на Грузия се извършва при надлежно спазване на изискванията за поверителност. Личните данни, включени в обмена на информация, са защитени в съответствие с приложимите правила.
 13. Компетентните органи на Грузия си сътрудничат с Европейската прокуратура, за да ѝ позволят да изпълни задължението си да разследва и преследва по наказателен ред в съответствие с приложимото законодателство извършителите на престъпления и съучастниците в престъпления, засягащи финансовите интереси на Европейския съюз.
 Член 3
 Събиране на вземания и принудително изпълнение
 1. Приетите от Европейската комисия решения за налагане на парично задължение на юридически или физически лица, различни


text:
от държави, във връзка с вземания, произтичащи от програма „Хоризонт Европа“, подлежат на изпълнение в Грузия. Редът на принудителното им изпълнение се прилага към решението без други формалности, освен проверка на автентичността на решението от националния орган, определен за тази цел от правителството на Грузия. Правителството на Грузия съобщава на Комисията и Съда на Европейския съюз кой е определеният национален орган. В съответствие с член 4 Европейската комисия има право пряко да уведомява за такива подлежащи на изпълнение решения физическите лица, пребиваващи в Грузия, и правните субекти, установени в Грузия. Принудителното изпълнение се извършва в съответствие с правото и процедурните правила на Грузия.
 2. Съдебните решения и определенията на Съда на Европейския съюз, постановени по силата на арбитражна клауза, съдържаща се в договор или споразумение във връзка с програми, дейности, действия или проекти на Съюза, подлежат на изпълнение в Грузия по същия начин, както решенията на Европейската комисия, посочени в параграф 1.
 3. Съдът на Европейския съюз е компетентен да се произнася по законосъобразността на решението на Комисията, посочено в параграф 1, и да спира неговото принудително изпълнение. Независимо от това съдилищата на Грузия са компетентни да се произнасят по жалби за нередности при изпълнението.
 Член 4
 Комуникация и обмен на информация
 Институциите и органите на Европейския съюз, участващи в изпълнението на програма „Хоризонт Европа“ или в контрола над тази програма, имат право да комуникират пряко, включително чрез системи за електронен обмен, с всяко физическо лице, пребиваващо в Грузия, или правен субект, установен в Грузия, които получават средства от Съюза, както и с всяка пребиваваща или установена в Грузия трета страна, която участва в изпълнението на финансиране от Съюза. Тези физически лица, правни субекти и страни може да предават пряко на институциите и органите на Европейския съюз цялата относима информация и документация, която се изисква от тях въз основа на законодателството на Европейския съюз, приложимо по отношение на програмата на Съюза, и въз основа на договорите или споразуменията, сключени за изпълнението на тази програма.


text:
 11/ 81
 BG
 Официален вестник на Европейския съюз
 34
 22006A0706(04)
 L 185/10
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 ПРОТОКОЛ
 към Споразумението за партньорство и сътрудничество за установяване на партньорство между Европейските общности и техните държави-членки, от една страна, и Грузия, от друга страна, във връзка с присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз
 КРАЛСТВО БЕЛГИЯ,
 ЧЕШКАТА РЕПУБЛИКА,
 КРАЛСТВО ДАНИЯ,
 ФЕДЕРАЛНА РЕПУБЛИКА ГЕРМАНИЯ,
 РЕПУБЛИКА ЕСТОНИЯ,
 РЕПУБЛИКА ГЪРЦИЯ,
 КРАЛСТВО ИСПАНИЯ,
 ФРЕНСКАТА РЕПУБЛИКА,
 ИРЛАНДИЯ,
 ИТАЛИАНСКАТА ИТАЛИЯ,
 РЕПУБЛИКА КИПЪР,
 РЕПУБЛИКА ЛАТВИЯ,
 РЕПУБЛИКА ЛИТВА,
 ВЕЛИКОТО ХЕРЦОГСТВО ЛЮКСЕМБУРГ,
 РЕПУБЛИКА УНГАРИЯ,
 РЕПУБЛИКА МАЛТА,
 КРАЛСТВО НИДЕРЛАНДИЯ,
 РЕПУБЛИКА АВСТРИЯ,
 РЕПУБЛИКА ПОЛША,
 ПОРТУГАЛСКАТА РЕПУБЛИКА,
 РЕПУБЛИКА СЛОВЕНИЯ,
 СЛОВАШКАТА РЕПУБЛИКА,
 РЕПУБЛИКА ФИНЛАНДИЯ,
 КРАЛСТВО ШВЕЦИЯ,
 ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
 наричани по-долу „държавите-членки“, представлявани от Съвета на Европейския съюз, и
 ЕВРОПЕЙСКАТА ОБЩНОСТ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ,
 наричани по-долу „Общностите“, представлявани от Съвета на Европейския съюз и от Европейската комисия,
 от една страна, и
 ГРУЗИЯ
 от друга страна,
 КАТО ВЗЕХА ПРЕДВИД присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия към Европейския съюз на 1 май 2004 г.,
 СЕ СПОРАЗУМЯХА ЗА СЛЕДНОТО:
 Член 1
 Чешката република, Естония, Кипър, Латвия, Литва, Унгария, Малта, Полша, Словения и Словакия са страни по Споразумението за партньорство и сътрудничество за установяване на партньорство между Европейските общности и техните държави-членки, от една страна, и Грузия, от друга страна, подписано в Люксембург на 22 април 1996 г. (наричано по-долу „споразумението“) и съответно приемат и вземат под внимание по същия начин, както и останалите държави-членки на Общността, текстовете на споразумението и документите, приложени към него.
 Член 2
 За да се вземат предвид скорошните институционални развития в Европейския съюз, страните се споразумяват, че след изтичането на срока на действие на Договора за създаване на Европейската общност за въглища и стомана съществуващите разпоредби в споразумението, които се позовават на Европейската общност за въглища и стомана, ще се считат за позоваващи се на Европейската общност, която е правоприемник на всички права и задължения, договорени от Европейската общност за въглища и стомана.
 Член 3
 Настоящият протокол е неразделна част от споразумението.
 Член 4
 1. Настоящият протокол се одобрява от Общностите, от Съвета на Европейския съюз, действащ от името на държавите-членки, и от Грузия в съответствие с техните собствени процедури.
 2. Страните се нотифицират взаимно за приключването на съответните процедури, посочени в предходния параграф. Инструментите за одобрение се депозират в Генералния секретариат на Съвета на Европейския съюз.
 Член 5
 1. Настоящият протокол влиза в деня на влизане в сила и Договорът за присъединяване от 2003 г., при условие че всички инструменти за одобрение на настоящия протокол са депозирани преди тази дата.
 2. В случай че не всички инструменти за одобрение на настоящия протокол са депозирани преди тази дата, настоящият протокол влиза в сила на първия ден от първия месец след датата на депозиране на последния инструмент за одобрение.
 3. В случай че не всички инструменти за одобрение на настоящия протокол са депозирани преди 1 май 2004 г., настоящият протокол се


text:
прилага временно, считано от 1 май 2004 г.
 Член 6
 Текстовете на споразумението, заключителния акт и всички документи, приложени към него са съставени на естонски, латвийски, литовски, малтийски, полски, словашки, словенски, унгарски и чешки език.
 Тези текстове се прилагат (1) към настоящия протокол и са еднакво автентични с текстовете на останалите езици, на които са съставени споразумението, заключителният акт и документите, приложени към него.
 Член 7
 Настоящият протокол е съставен в два еднообразни екземпляра на английски, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, словашки, словенски, унгарски, фински, френски, шведски и грузински език, като всички текстове са автентични.
 Hecho en Bruselas, el treinta de abril del dos mil cuatro.
 V Bruselu dne třicátého dubna dva tisíce čtyři.
 Udfærdiget i Bruxelles den tredivte april to tusind og fire.
 Geschehen zu Brüssel am dreißigsten April zweitausendundvier.
 Kahe tuhande neljanda aasta kolmekümnendal aprillil Brüsselis.
 Έγινε στις Βρυξέλλες, στις τριάντα Απριλίου δύο χιλιάδες τέσσερα.
 Done at Brussels on the thirtieth day of April in the year two thousand and four.
 Fait à Bruxelles, le trente avril deux mille quatre.
 Fatto a Bruxelles, addì trenta aprile duemilaquattro.
 Briselē, divi tūksto i ceturtā gada trīsdesmitajā aprīlī.
 Priimta du tūkstančiai ketvirtų metų baland io trisde imtą dieną Briuselyje.
 Kelt Brüsszelben, a kétezer-negyedik év április havának tizenharmadik napján.
 Magħmul fi Brussel fit-tletin jum ta' April tas-sena elfejn u erbgħa.
 Gedaan te Brussel, de dertigste april tweeduizend vier.
 Sporządzono w Brukseli, dnia trzynastego kwietnia roku dwa tysiące czwartego.
 Feito em Bruxelas, em trinta de Abril de dois mil e quatro.
 V Bruseli dňa tridsiateho apríla dvetisíc tyri.
 V Bruslju, dne tridesetega aprila leta dva tisoč štiri.
 Tehty Brysselissä kolmantenakymmenentenä päivänä huhtikuuta vuonna kaksituhattaneljä.
 Som skedde i Bryssel den trettionde april tjugohundrafyra.
 Por los Estados miembros
 Za členské státy
 For medlemsstaterne
 Für die Mitgliedstaaten
 Liikmesriikide nimel
 Για τα κράτη μέλη
 For the Member States
 Pour les États membres
 Per gli Stati membri
 Dalībvalstu vārdā
 Valstybių narių vardu
 A tagállamok részéről
 Għall-Istati Membri
 Voor de lidstaten
 W imieniu Państw Członkowskich
 Pelos Estados-Membros
 Za členské štáty
 Za dr ave članice
 Jäsenvaltioiden puolesta
 På medlemsstaternas vägnar
 wevr saxelmwifoTa saxeliT
 Por las Comunidades Europeas
 Za Evropská společenství
 For De Europæiske Fællesskaber
 Für die Europäischen Gemeinschaften
 Euroopa ühenduste nimel
 Για τις Ευρωπαϊκές Κοινότητες
 For the European Communities
 Pour les Communautés européennes
 Per le Comunità europee
 Eiropas Kopienu vārdā
 Europos Bendrijų vardu
 Az Európai Közösségek részéről
 Għall-Komunitajiet Ewropej
 Voor de Europese Gemeenschappen
 W imieniu Wspólnot Europejskich
 Pelas Comunidades Europeias
 Za Európske spoločenstvá
 Za Evropske skupnosti
 Euroopan yhteisöjen puolesta
 På Europeiska gemenskapernas vägnar
 evrogaerTianebaTa saxeliT
 Por Georgia
 Za Gruzii
 For Georgien
 Für Georgien
 Gruusia nimel
 Για τη Γεωργία
 For Georgia
 Pour la Géorgie
 Per la Georgia
 Gruzijas vārdā
 Gruzijos vardu
 Grúzia részéről
 Għall-Ġorġja
 Voor Georgië
 W imieniu Gruzji
 Pela Geórgia
 Za Gruzínsko
 Za Gruzijo
 Georgian puolesta
 På Georgiens vägnar
 (1) Вариантитe нa cпоразумeнието нa eстонски, латвийски, литовски, малтийски, пoлски словaшки, слoвeнски, унгарски и чешки език ще бъдат публикувaни в специaлното издaние на Официален вeстник нa пo-къcна дата.


text:
 Важна правна забележка
 |
 21999D0415(05)
 Официален вестник n° L 100 , 15/04/1999 стр. 0043 - 0043 специално чешко издание глава 11 том 03 стр. 195 - 195 специално испанско издание глава 11 том 03 стр. 195 - 195 специално унгарско издание глава 11 том 03 стр. 195 - 195 специално литвийско издание глава 11 том 03 стр. 195 - 195 LV.ES глава 11 том 03 стр. 195 - 195 MT.ES глава 11 том 03 стр. 195 - 195 PL.ES глава 11 том 03 стр. 195 - 195 SK.ES глава 11 том 03 стр. 195 - 195 специално словенско издание глава 11 том 03 стр. 195 - 195
 Решение на Съвместния комитет на ЕИПNo 59/98от 4 юли 1998 годиназа изменение на приложение II (Технически регламенти, стандарти, изпитване и сертификация) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокол за адаптиране на Споразумението за Европейското икономическо пространство, оттук нататък наричано "Споразумението", и по-специално член 98 от него,като има предвид, че приложение II към Споразумението беше изменено с Решение No 47/98 на Съвместния комитет на ЕИП от 29 май 1998 г. [1];като има предвид, че Регламент (ЕО) No 1488/97 на Комисията от 29 юли 1997 г. за изменение на Регламент (ЕИО) No 2092/91 на Съвета относно биологичното производство на земеделски продукти и обозначаването му върху земеделски продукти и храни [2] трябва да се включи в Споразумението,РЕШИ:Член 1Следното тире се добавя в точка 54б (Регламент (ЕИО) No 2092/91 на Съвета) на глава XII от приложение II към Споразумението:- "— 397 R 1488: Регламент (ЕО) No 1488/97 на Комисията от 29 юли 1997 г. (ОВ L 202, 30.7.1997 г., стр. 12)."Член 2Текстовете на Регламент (ЕО) No 1488/97 на исландски и норвежки език, приложени към съответните езикови версии на настоящото решение, са автентични.Член 3Настоящото решение влиза в сила на 1 август 1998 г., при условие че са направени всички нотификации съгласно член 103, член 1 от Споразумението са направени на Съвместния комитет на ЕИП.Член 4Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 4 юли 1998 година.За Съвместния комитет на ЕИППредседателF. Barbaso[1] ОВ L 30, 4.2.1999 г., стр. 47.[2] ОВ L 202, 30.7.1997 г., стр. 12.--------------------------------------------------


text:
 19.8.2015
 BG
 Официален вестник на Европейския съюз
 L 218/27
 Само оригиналните текстове на ИКЕ на ООН имат правно действие съгласно международното публично право. Статутът и датата на влизане в сила на настоящото правило трябва да се проверят в последната версия на документа на ИКЕ на ООН относно статута — TRANS/WP.29/343/, който е на разположение на следния адрес:
 http://www.unece.org/trans/main/wp29/wp29wgs/wp29gen/wp29fdocstts.html.
 Правило No 14 на Икономическата комисия за Европа на Организацията на обединените нации (ИКЕ на ООН) — Единни предписания относно одобрението на превозни средства по отношение на устройствата за закрепване на обезопасителните колани, системите за закрепване ISOFIX и горните лентови устройства за закрепване ISOFIX и местата за сядане, съвместими със стандарта i-Size [2015/1406]
 Включващо всички текстове в сила до:
 Допълнение 5 към серия от изменения 07 — Дата на влизане в сила: 10 юни 2014 г.
 СЪДЪРЖАНИЕ
 ПРАВИЛО
 1
 Обхват
 2
 Определения
 3
 Заявление за одобрение
 4
 Одобрение
 5
 Спецификации
 6
 Изпитвания
 7
 Оглед по време на статичните изпитвания на устройствата за закрепване на обезопасителни колани и след тези изпитвания
 8
 Промяна и разширение на одобрение на тип превозно средство
 9
 Съответствие на производството
 10
 Санкции при несъответствие на производството
 11
 Инструкции за експлоатация
 12
 Окончателно прекратяване на производството
 13
 Наименования и адреси на техническите служби, отговарящи за провеждане на изпитвания за одобряване, и на органите по одобряването на типа
 14
 Преходни разпоредби
 ПРИЛОЖЕНИЯ
 Приложение 1
 Съобщение
 Приложение 2
 Оформление на знаците за одобрение на типа
 Приложение 3
 Разположение на точките на ефективно закрепване на обезопасителните колани
 Приложение 4
 Процедура за определяне на точката „H“ и действителния ъгъл на торса за места за сядане в моторни превозни средства
 Приложение 5
 Устройство за изпитване на опън
 Приложение 6
 Минимален брой на точките на закрепване и местоположение на долните устройства за закрепване
 Приложение 7
 Динамичните изпитвания като алтернатива на статичните изпитвания за якост на устройства за закрепване на обезопасителните колани
 Приложение 8
 Спецификации на манекените
 Приложение 9
 Системи за закрепване „ISOFIX“ и горни лентови устройства за закрепване „ISOFIX“
 Приложение 10
 Места за сядане по стандарта i-Size
 1. ОБХВАТ
 Настоящото правило се прилага по отношение на:
 а)
 превозни средства от категории M и N (1) по отношение на техните устройства за закрепване на обезопасителни колани за възрастни пътници на седалки, гледащи напред, гледащи обратно на посоката на движението или гледащи встрани от посоката на движението;
 а)
 превозни средства от категория M1 по отношение на техните системи за закрепване ISOFIX и горни лентови устройства за закрепване ISOFIX, предназначени за закрепване на системи за обезопасяване на деца. Други категории превозни средства, оборудвани със системи за закрепване ISOFIX, също трябва да съответстват предписанията на настоящото правило;
 в)
 превозни средства от която и да е категория по отношение на техните места за сядане, съвместими със стандарта i-Size, ако такива са определени от производителя на превозното средство.
 2. ОПРЕДЕЛЕНИЯ
 За целите на настоящото правило:
 2.1.
 „Одобрение на превозно средство“ е одобрение на тип превозни средства, оборудвани с устройства за закрепване на определен тип обезопасителни колани.
 2.2.
 „Тип превозно средство“ е категория моторни превозни средства, които не се различават съществено


text:
по отношение на такива основни характеристики като размери, форма и материали на компонентите на конструкцията на превозното средство или на седалките, към които са закрепени устройствата за закрепване на обезопасителните колани, системите за закрепване „ISOFIX“ и горните лентови устройства за закрепване „ISOFIX“, ако има такива, и, ако якостта на устройствата за закрепване е подложена на динамично изпитване, а якостта на пода на превозното средство е подложена на статично изпитване в случая на места за сядане по стандарта i-Size, по отношение на характеристиките на който и да е компонент от обезопасителната система, и особено на функцията на ограничителя на натоварването, който оказва въздействие върху силите, действащи върху устройствата за закрепване на обезопасителните колани.
 2.3.
 „Устройства за закрепване на колани“ са елементи от конструкцията на превозното средство или от конструкцията на седалките, или други части от превозното средство, към които са прикрепени комплектуваните обезопасителни колани.
 2.4.
 „Точка на ефективно закрепване на обезопасителните колани“ е точката, която се използва обичайно, както е уточнено в точка 5.4, за установяване на ъгъла на всеки елемент от обезопасителния колан по отношение на ползвателя му, т. е. точката, към която трябва да се прикрепи лента, за да се осигури позиция на колана, отговаряща на предвидената му позиция, когато е сложен, и която точка може да бъде или не реалната точка на закрепване на колана в зависимост от конфигурацията на механизма на обезопасителния колан и неговото закрепване към устройството за закрепване.
 2.4.1.
 Например в следните случаи:
 2.4.1.1.
 когато водачът на лентата е част от конструкцията на превозното средство или на седалката, за точка на ефективно закрепване се приема средната точка на водача на лентата в мястото на излизане на лентата от него отстрани на ползвателя; както и
 2.4.1.2.
 когато обезопасителният колан достига директно от ползвателя до механизъм за прибиране на колана, прикрепен към конструкцията на превозното средство или седалката без междинен водач за лентата, за точка на ефективно закрепване се приема пресечната точка на оста на макарата за навиване на лентата и равнината, преминаваща през централната линия на лентата върху макарата.
 2.5.
 „Под“ е долната част на каросерията на превозното средство, свързваща страничните му стени. В този смисъл подът включва ребра, щамповани елементи и, според случая, други укрепвания, дори когато те са монтирани под пода, като например надлъжни и напречни елементи.
 2.6.
 „Седалка“ е конструкция, независимо дали е вградена или не в конструкцията на превозното средство, заедно с тапицерията ѝ, предвидена за сядане на един възрастен човек. Терминът означава както отделна седалка, така и част от седалка тип пейка, предназначена за сядане на един човек.
 2.6.1.
 „Предна пътническа седалка“ е която и да е седалка, чиято „най-предна точка Н“ се намира във вертикалната напречна равнина, минаваща през точката R на водача, или пред нея.
 2.6.2.
 „Гледаща напред седалка“ означава седалка, която може да се използва, когато превозното средство е в движение, и която гледа към предната част на превозното средство по начин, при който вертикалната равнина на симетрия на седалката образува ъгъл по-малък от + 10° или – 10° с вертикалната равнина на симетрия на превозното средство.
 2.6.3.


text:
„Гледаща назад седалка“ означава седалка, която може да се използва, когато превозното средство е в движение, и която гледа към предната част на превозното средство по начин, при който вертикалната равнина на симетрия на седалката образува ъгъл по-малък от + 10° или – 10° с вертикалната равнина на симетрия на превозното средство.
 2.6.4.
 „Гледаща настрани седалка“ означава седалка, която може да се използва, когато превозното средство е в движение, и която гледа към една от страните на превозното средство по начин, при който вертикалната равнина на симетрия на седалката образува ъгъл от 90° (± 10°) с вертикалната равнина на симетрия на превозното средство.
 2.7.
 „Група седалки“ е или седалка тип пейка, или отделни седалки, разположени една до друга (т.е., така, че предните устройства за закрепване на една седалка са на една линия със задните устройства за закрепване на друга седалка или пред тях, и на една линия с предните устройства за закрепване на друга седалка или зад тях), и на които има място за сядане на един или повече възрастни пътници.
 2.8.
 „Седалка тип пейка“ е конструкция, комплектувана с тапицерия, предназначена за сядане на повече от един възрастен човек.
 2.9.
 „Тип седалка“ е категория седалки, които не се различават съществено по отношение на такива основни характеристики като:
 2.9.1.
 формата, размерите и материалите на конструкцията на седалката;
 2.9.2.
 типа и размерите на системите за регулиране и всички заключващи системи;
 2.9.3.
 типа и размерите на устройствата за закрепване на обезопасителните колани върху седалката, на устройството за закрепване на седалката и на съответните части от конструкцията на превозното средство.
 2.10.
 „Устройство за закрепване на седалката“ е системата, чрез която комплектуваната седалка е закрепена към конструкцията на превозното средство, включително и засегнатите елементи от конструкцията на превозното средство.
 2.11.
 „Система за регулиране“ е система, чрез която седалката или части от нея могат да се регулират в положения, подходящи за телосложението на седящия в седалката; с помощта на това приспособление може, по-специално, да се извършва:
 2.11.1.
 преместване в надлъжно направление;
 2.11.2.
 преместване във вертикално направление;
 2.11.3.
 ъглово изместване.
 2.12.
 „Система за преместване“ е устройство, позволяващо преместване или завъртане на седалката или една от нейните части без фиксирана междинна позиция, с цел осигуряване на лесен достъп до пространството зад седалката.
 2.13.
 „Застопоряваща система“ е устройство, което позволява седалката и нейните елементи да останат в която и да е позиция на употреба, и включва устройства, позволяващи застопоряване както на облегалката по отношение на седалката, така и на седалката по отношение на превозното средство.
 2.14.
 „Базова зона“ е пространството между две вертикални надлъжни равнини, разположени на 400 mm една от друга и симетрични по отношение на точка Н, което пространство е определено чрез ротация от вертикалата към хоризонталата на апарат, наподобяващ глава, описан в Правило No 21, приложение 1. Апаратът се позиционира съгласно цитираното приложение към Правило No 21 и се установява на максимална дължина 840 mm.
 2.15.
 „Ограничител на натоварването върху гръдния кош“ е част от обезопасителния колан и/или от седалката и/или от превозното средство, чието предназначение е да ограничи равнището на силите на задържане, действащи върху


text:
гръдния кош на пътника в случай на сблъсък.
 2.16.
 „ISOFIX“ е система за закрепване на системи за обезопасяване на деца към конструкцията на превозното средство, която включва две неподвижни устройства за закрепване, монтирани върху конструкцията на превозното средство, две съответстващи неподвижни приставки за закрепване върху системата за обезопасяване на дете и средство за ограничаване завъртането по оста на системата за обезопасяване на дете.
 2.17.
 „Позиция ISOFIX“ означава място, което позволява монтирането на:
 а)
 универсална обърната напред система за обезопасяване на дете „ISOFIX“, отговаряща на определението в Правило No 44;
 б)
 полууниверсална обърната назад система за обезопасяване на дете ISOFIX, отговаряща на определението в Правило No 44;
 в)
 полууниверсална гледаща назад система за обезопасяване на дете ISOFIX, отговаряща на определението в Правило No 44;
 г)
 или полууниверсална гледаща настрани система за обезопасяване на дете ISOFIX, отговаряща на определението в Правило No 44;
 д)
 система за обезопасяване на дете ISOFIX, съгласно определението в Правило No 44;
 е)
 система за обезопасяване на дете i-Size, съгласно определението в Правило No 129;
 ж)
 система за обезопасяване на дете ISOFIX, съгласно определението в Правило No 129.
 2.18.
 „Долно устройство за закрепване ISOFIX“ е хоризонтална корава щанга с кръгло сечение и с диаметър 6 mm, монтирана към конструкцията на превозното средство или на седалката, върху която може да се постави и закрепи система за обезопасяване на дете ISOFIX с помощта на приставки за закрепване ISOFIX.
 2.19.
 „Система за закрепване „ISOFIX“ е система, включваща две долни устройства за закрепване „ISOFIX“, която заедно с устройството против завъртане е предназначена за закрепване на система за обезопасяване на дете „ISOFIX“.
 2.20.
 „ПРИСТАВКА ISOFIX“ е един от двата свързващи елемента, изпълняващи изискванията на Правило No 44 или Правило No 129, монтирани върху конструкцията на системата за обезопасяване на дете „ISOFIX“ и съвместими с долни устройства за закрепване „ISOFIX“.
 2.21.
 „Система за обезопасяване на дете „ISOFIX“ е система за обезопасяване на дете, изпълняваща изискванията на Правило No44 или Правило No 129, която е предназначена за прикрепване към система за закрепване „ISOFIX“.
 2.22.
 „Устройство за изпитване чрез статични сили (SFAD)“ е изпитвателно приспособление, върху което се монтират системи за закрепване „ISOFIX“ за превозни средства и с помощта на което чрез статични изпитвания се проверява якостта на тези системи и възможността конструкцията на превозното средство или седалките да ограничат завъртането на системите. Изпитвателното приспособление за долните устройства за закрепване и за горните лентови устройства е описано на фигури 1 и 2 от приложение 9, а също и устройство SFADSL (опорен крак), с което се оценяват местата за сядане i-Size по отношение на якостта на пода на превозното средство. Пример за SFADSL е даден на фигура 3 от приложение 10.
 2.23.
 „Устройство против завъртане“
 а)
 Устройството против завъртане, предназначено за ползване с универсална система за обезопасяване на дете ISOFIX, се състои от горна лента ISOFIX.
 б)
 Устройство против завъртане, предназначено за ползване с полууниверсална система за обезопасяване на дете „ISOFIX“, се състои или от горна лента, или от арматурното табло на превозното средство, или от опорен крак, чието предназначение е да ограничи завъртането на системата за


text:
обезопасяване в случай на челен удар.
 в)
 Устройство против завъртане, предназначено за ползване със система за обезопасяване на дете i-Size, се състои от горна лента или от опорен крак, чието предназначение е да ограничи завъртането на системата за обезопасяване в случай на челен удар.
 г)
 При системите ISOFIX, i-Size, универсалните и полууниверсалните системи за обезопасяване на дете „ISOFIX“ самата седалка на превозното средство не представлява устройство против завъртане.
 2.24.
 „Горно лентово устройство за закрепване „ISOFIX“ е приспособление, например щанга, монтирано в определена зона и предназначено да приема съединител за горна лента „ISOFIX“ и да предава силите на задържане от лентата към конструкцията на превозното средство.
 2.25.
 „Съединител ISOFIX за горна лента“ е устройство, предназначено да бъде прикрепено към горно лентово устройство за закрепване ISOFIX.
 2.26.
 „Катарама за горна лента „ISOFIX“ е съединител за горна лента „ISOFIX“, с чиято помощ обикновено се прикрепва горна лента „ISOFIX“ към горно лентово устройство за закрепване „ISOFIX“, както е илюстрирано на фигура 3 от приложение 9 към настоящото правило.
 2.27.
 „Горна лента „ISOFIX“ е здрава тъкана лента (или подобна), която свързва горната част на система за обезопасяване на дете „ISOFIX“ с устройството за закрепване на горна лента „ISOFIX“, и която е снабдена с устройство за регулиране, устройство за отпускане и съединител за горна лента „ISOFIX“.
 2.28.
 „Водещо устройство“ е устройство, което помага при инсталирането на системата за обезопасяване на дете „ISOFIX“, като способства за точното напасване на приставките за закрепване „ISOFIX“ на системата за обезопасяване на дете „ISOFIX“ към долните устройства за закрепване „ISOFIX“ с цел улесняване на закрепването.
 2.29.
 „Приспособление за обезопасяване на дете“ е приспособление съобразно една от осемте „ISOFIX“ категории за размер, отговарящо на дефиницията в точка 4 от приложение 17 — допълнение 2 към Правило No 16, и по-специално такова, чиито размери са дадени във фигури 1 — 7 от упомената точка 4. Тези приспособления за обезопасяване на дете се използват съгласно Правило No 16, за да се провери кои класове размери на системите за обезопасяване на дете „ISOFIX“ могат да се монтират на позициите „ISOFIX“ в превозното средство. Освен това, едно от приспособленията за обезопасяване на дете, т. нар. ISO/F2 (B) или ISO/F2X(B1), описано в Правило No 16 (приложение 17, допълнение 2) се използва в настоящото правило за проверка на местоположението и достъпността на системите за закрепване „ISOFIX“.
 2.30.
 „Обем на оценка на петата на опората“ e обемът, показан на фигури 1 и 2 от приложение 10 към настоящото правило, в който ще се намира стъпалото на опорен крак на системата за обезопасяване на дете i-Size, определена в Правило No 129, и който поради това подът на превозното средство трябва да пресича.
 2.31.
 „Контактна повърхност на пода на превозното средство“ е областта на пресичане на горната повърхност на пода на превозното средство, (включително тапицерията, настилката, пеноматериала и др.) с обема на оценка на стъпалото на опорния крак, проектиран да издържа усилията на опората на системата за обезопасяване на дете i-Size, определена в правило No 129.
 2.32.
 „Място за сядане i-Size“е място за сядане, ако такова е било дефинирано от производителя


text:
на превозното средство, което е проектирано да поеме система за обезопасяване на дете i-Size, определена в Правило No 129, което отговаря на изискванията, определени в настоящото правило.
 3. ЗАЯВЛЕНИЕ ЗА ОДОБРЕНИЕ
 3.1. Заявлението за одобрение на тип превозно средство по отношение на устройствата за закрепване на обезопасителните колани, системите за закрепване „ISOFIX“, горните лентови устройства за закрепване „ISOFIX“ и местата за сядане i-Size, ако има такива, се подава от производителя на превозното средство или от надлежно упълномощен негов представител.
 3.2. То се придружава от документите, упоменати по-долу, в три екземпляра със следните специфични данни:
 3.2.1.
 чертежи на основната конструкция на превозното средство в подходящ мащаб, на които е показано положението на устройствата за закрепване на обезопасителните колани, точките на ефективно закрепване на обезопасителните колани (ако е приложимо), на системите за закрепване „ISOFIX“, на горните лентови устройства за закрепване „ISOFIX“, ако има такива, както и, при наличие на места за сядане i-Size, на контактната повърхността с пода на превозното средство и подробни чертежи на устройствата за закрепване на обезопасителните колани, на системите за закрепване ISOFIX, ако има такива, на устройствата за закрепване на горното лентово устройство, ако има такова, както и на точките, към които те са закрепени, а при местата за сядане i-Size, на контактната повърхност на пода на превозното средство;
 3.2.2.
 спецификация на използваните материали, които могат да се отразят на якостта на устройствата за закрепване на обезопасителните колани, системите за закрепване „ISOFIX“ и горните лентови устройства за закрепване „ISOFIX“, ако има такива, и при места за сядане i-Size, на контактната повърхност на пода на превозното средство;
 3.2.3.
 техническо описание на устройствата за закрепване на обезопасителните колани, системите за закрепване „ISOFIX“ и горните лентови устройства за закрепване „ISOFIX“, ако има такива;
 3.2.4.
 по отношение на устройства за закрепване на обезопасителни колани, на системите за закрепване „ISOFIX“ и горните лентови устройства за закрепване „ISOFIX“, ако има такива, прикрепени към конструкцията на седалката:
 3.2.4.1.
 подробно описание на типа превозно средство, по отношение на конструкцията на седалките, устройства за закрепване на седалките и техните системи за регулиране и застопоряване;
 3.2.4.2.
 достатъчно подробни чертежи, изработени в подходящ мащаб, на седалките, на тяхното закрепване към превозното средство и на техните системи за регулиране и застопоряване;
 3.2.5.
 доказателства, че обезопасителният колан или системата за обезопасяване, използвана в изпитването за одобрение на устройствата за закрепване, отговаря на изискванията на Правило No 16, в случаите когато производителят на превозното средство е избрал алтернативното динамично изпитване на якост.
 3.3. По избор на производителя, превозно средство, представително за типа превозни средства, подлежащи на одобряване, или частите на превозното средство, които се смятат за съществени за изпитването на устройствата за закрепване на обезопасителните колани, за изпитването на системите за закрепване „ISOFIX“ и горните лентови устройства за закрепване „ISOFIX“, ако има такива, за изпитването на повърхността на контакт с пода на превозното средство при места за сядане i-Size, от техническата служба, провеждаща изпитванията за одобрение, се предоставят на тази служба.
 4. ОДОБРЕНИЕ
 4.1. Ако превозното средство, заявено за одобрение съгласно настоящото правило, отговаря на съответните изисквания на настоящото правило, се издава


text:
одобрение за въпросния тип превозно средство.
 4.2. За всеки одобрен тип се определя номер на одобрението. Първите две цифри на този номер (понастоящем 07, отговарящи на серия изменения 07) указват серията изменения, включващи най-новите главни технически изменения на правилото към момента на издаване на одобрението. Една и съща страна по Спогодбата не може да присвоява един и същ номер на различни типове превозни средства, съгласно определението в точка 2.2 по-горе.
 4.3. Страните по Спогодбата от 1958 г., прилагащи настоящото правило, биват уведомявани за всяко одобрение, разширение, отказ, отмяна на одобрение или окончателно прекратяване на производството на тип превозно средство съгласно настоящото правило, посредством формуляр, който съответства на образеца от приложение 1 към настоящото правило.
 4.4. На всяко превозно средство, което съответства на одобрен по настоящото правило тип превозно средство, на видно и леснодостъпно място, определено във формуляра за одобряване, се поставя международна маркировка за одобряване, състояща се от:
 4.4.1.
 оградена с окръжност буква „E“, следвана от отличителния номер на държавата, която е издала одобрението (2);
 4.4.2.
 номерът на настоящото правило, поставен вдясно от окръжността, предвидена в точка 4.4.1;
 4.4.3.
 буквата „e“, поставена вдясно от номера на настоящото правило, когато става дума за одобрение на типа, издадено въз основа динамичното изпитване от приложение 7.
 4.5. Ако превозното средство съответства на тип превозно средство, одобрен съгласно едно или няколко правила, приложени към Спогодбата, в държавата, издала одобрението съгласно настоящото правило, не е необходимо да се повтаря символът, указан в точка 4.4.1; в такива случаи допълнителните номера и символи по всички правила, по силата на които е издадено одобрение в държавата, издала одобрението по реда на настоящото правило, се поставят във вертикални колони вдясно от символа, предписан в параграф 4.4.1.
 4.6. Маркировката за одобряване трябва да бъде ясна,четлива и незаличима.
 4.7. Маркировката за одобрение се поставя в близост или върху табелката с данни на превозното средство, поставена от производителя.
 4.8. В приложение 2 към настоящото правило са дадени примери за оформление на маркировката за одобрение.
 5. СПЕЦИФИКАЦИИ
 5.1. Определения (вж. приложение 3)
 5.1.1. Точката H е базова точка, съгласно определението в точка 2.3 от приложение 4 към настоящото правило, която трябва да бъде определена в съответствие с процедурата, определена в цитираното приложение.
 5.1.1.1. Точка H′ е базова точка, съответстваща на точката H, съгласно определението в точка 5.1.1, която се определя за всяка нормална позиция, в която се използва седалката.
 5.1.1.2. Точка R е базовата точка за сядане, отговаряща на определението в точка 2.4 от приложение 4 към настоящото правило.
 5.1.2. Триизмерната координатна система е дефинирана в допълнение 2 към приложение 4 към настоящото правило.
 5.1.3. Точки L1 и L2 са долните точки на ефективно закрепване на обезопасителните колани.
 5.1.4. Точка С е точка, разположена на 450 mm по вертикалата над точка R. Ако разстоянието S, обаче, дефинирано в точка 5.1.6, е не по-малко от 280 mm, и ако алтернативната формула BR = 280 mm + 0,8 S, уточнена в точка 5.4.4.3, е избрана от производителя, вертикалното разстояние между C и R е 500 mm.
 5.1.5. Ъглите α1 и α2 са съответно ъглите между


text:
една хоризонтална равнина и равнините, перпендикулярни на средната надлъжна равнина на седалката и преминаващи през точката R и точките L1 и L2.
 Ако седалката е регулируема, това изискване трябва да бъде удовлетворено и за точките H на всички нормални положения за шофиране или пътуване, както е посочено от производителя на превозното средство.
 5.1.6. S е разстоянието в милиметри между горните точки на ефективно закрепване на обезопасителните колани и базова равнина P, успоредна на средната надлъжна равнина на превозното средство, дефинирано, както следва:
 5.1.6.1.
 ако седящото положение е ясно определено от формата на седалката, равнината P е средната равнина на тази седалка.
 5.1.6.2.
 ако няма ясно определено положение:
 5.1.6.2.1.
 равнината P за седалката на водача на превозното средство е вертикална равнина, успоредна на средната надлъжна равнина на превозното средство, която преминава през центъра на волана в равнината на окръжността на волана, когато воланът, ако е регулируем, е в централна позиция.
 5.1.6.2.2.
 Равнината P за пътника на предната странична седалка е симетрична на тази за водача.
 5.1.6.2.3.
 Равнината P за задното странично седящо място е посочената от производителя, при условие че са спазени следните ограничения за разстоянието A между надлъжната средна равнина на превозното средство и равнината P:
 А
 е по-голямо или равно на 200 mm, ако седалката тип пейка е проектирана за сядане на само двама пътници,
 А
 е по-голямо или равно на 300 mm, ако седалката тип пейка е проектирана за сядане на повече от двама пътници.
 5.2. Общи изисквания
 5.2.1. Устройствата за закрепване на обезопасителни колани трябва бъдат проектирани, изработени и разположени по такъв начин, че:
 5.2.1.1.
 да позволяват монтиране на подходящ обезопасителен колан. Устройствата за закрепване на обезопасителни колани на предните странични места трябва да позволяват монтиране на обезопасителни колани, оборудвани с механизъм за прибиране с макара, като се отчитат по-специално якостните характеристики на устройствата за закрепване на обезопасителните колани, освен ако производителят доставя превозното средство оборудвано с други типове обезопасителни колани, които включват механизми за прибиране. Ако устройствата за закрепване са пригодени само за определени типове обезопасителни колани, тези типове трябва да бъдат посочени във формуляра по параграф 4.3 по-горе;
 5.2.1.2.
 да ограничават до минимум риска от изплъзване на обезопасителните колани, когато са поставени правилно;
 5.2.1.3.
 да ограничават до минимум риска от увреждане на лентите на обезопасителните колани, дължащо се на контакт с остри твърди елементи от конструкцията на превозното средство или на седалката;
 5.2.1.4.
 да осигуряват съответствието на превозното средство, при нормалната му употреба, с предписанията на настоящото правило;
 5.2.1.5.
 за устройства за закрепване, които могат да заемат различни положения, за да се позволи влизането на хора в превозното средство и да се обезопасят пътниците, спецификациите, съдържащи се в настоящото правило, се прилагат към устройствата за закрепване в положението на ефективно обезопасяване.
 5.2.2. Всяка система за закрепване „ISOFIX“ и всяко горно лентово устройство за закрепване „ISOFIX“, монтирани или предвидени за монтиране, за ползване със система за обезопасяване на дете „ISOFIX“, както и повърхността на контакт с пода на превозното средство на всяко едно място за сядане i-Size, трябва да бъдат проектирани, изработени и разположени по такъв